Komisioni i Helsinkit analizon situatën para zgjedhjeve në Shqipëri
Vazhdon shqetësimi në se këto zgjedhje do të përmbushin standardet ndërkombëtare
Komisioni për Sigurinë dhe Bashkëpunimin në Evropë organizoi më 4 qershor një seancë në mjediset e Kogresit amerikan ku u diskuta për zgjedhjet e ardhshme në Shqipëri. Shqipëria ndodhet përballë një prove të rëndësishme. Zgjedhjet e 28 qershorit janë një mundësi, por edhe një sfidë për këtë vend, që për herë të parë të zhvillojë votime në përputhje të plotë me standardet ndërkombëtare. Ky duket se ishte mendimi i përgjithshëm i diskutantëve në seancën që u zhvillua të enjten nga Komisioni Amerikan i Helsinkit. Pas anëtarësimit në NATO, Shqipëria do të vlerësohet në bazë të standardeve të tjera. Duket se këtë kishte parasysh bashkëkryetari i Komisionit të Helsinkit, ligjvenësi Alcee Hastings, kur theksoi se dëshironte të shprehte keqardhjen e tij për vetë faktin që shqetësimet ende vazhdojnë për zgjedhjet në Shqipëri gjë që mund të dëmtojnë kredencialet e saj demokratike. Mes diskutantëve kishte emra të njohur figurash dhe analistësh të çështjeve shqiptare. Drejtori i Divizionit të EuroAzisë në Zërin e Amerikës, Dr. Elez Biberaj, njohës me përvojë i zhvillimeve në Shqipëri, theksoi se zgjedhjet e ardhshme do të jenë një provë e rëndësishme për demokracinë e Shqipërisë. Kryeministri Sali Berisha ka theksuar se ai do të garantojë zgjedhje të lira e të drejta. Duke shprehur qëndrimin e qeverisë së tij, Ambsadori i Shqipërisë në Washington, Aleksandër Sallabanda tha se Shqipëria është plotësisht e angazhuar për të zhvilluar zgjedhje të lira e të drejta në përputhje me standardet ndërkombëtare për zgjedhje demokratike. Por problemi i kartave të identitetit vazhdon të jetë një prej çështjeve më shqetësuese mes ankesave dhe kritikave të vazhdueshme të opozitës ndaj qeverisë për mospajisjen e gjithë qytetarëve me dokument identifikimi për të votuar. Ligjvenësi Eliot Engel, i cili ishte vetë kohët e fundit në Shqipëri, identifikoi problemin e kartave si një prej shqetësimeve kryesore për këto zgjedhje, por tha se përshtypja që i ishte krijuar atij, ishte se banorët që duan të pajisen me karta, megjithë vështirësitë, mund t’i marrin ato. Drejtori i zyrës së Institutit Kombëtar Demokrat për Evropën Qendrore dhe Lindore, Robert Benjamin, theksoi se ndonëse nuk ka të dhëna konkrete, megjithë akuzat e bëra, se procesi i kartave po shfrytëzohet për qëllime partiake, vetë fakti që qytetarët duhet të shkojnë më se një herë për të marrë kartat e identitetit, të cilat do të jenë për një pjesë dokumenti i vetëm për votuar, u vë atyre një barrë të padrejtë, për të ushtruar një të drejtë bazë siç është votimi. Zoti Benjamin u bëri thirrje autoriteteve të marrin gjithë masat e duhura për t’ua lehtësuar barrën qytetarëve. Ndonëse mendimi i analistëve ishte se Shqipëria ka një rast të mirë për të treguar pjekurinë e demokracisë së saj, shqetësimi mbetet i pranishëm në se zgjedhjet do t’i plotësojnë apo jo standardet ndërkombëtare dhe vlerësimin përfundimtar për to do ta japin vetë qytetarët shqiptarë. Komisioni Amerikan i Helsinkit është një agjenci e pavarur qeveritare që vëzhgon dhe nxit vendet të respektojnë angazhimet ndaj OSBE-së. Komisioni përbëhet nga 9 senatorë, 9 anëtarë të Dhomës së Përfaqësuesve dhe nga zyrtarë nga departamentet e Shtetit,Mbrojtjes dheTregëtisë. //iç//